b'\n_START_ARTICLE_\nPakolaisvakoilu\n_START_PARAGRAPH_\nPakolaisvakoilu on valtion harjoittamaa luvatonta tiedustelutoimintaa sen muissa maissa asuvia kansalaisia kohtaan. Vakoilun tarkoituksena on kartoittaa pakolaisten ja poliittisten toisinajattelijoiden liikkeit\xc3\xa4, jotta heid\xc3\xa4t voidaan uhkailun ja propagandan avulla pakottaa luopumaan kotimaansa hallitusta vastustavista toimista. Pakolaisia voidaan my\xc3\xb6s painostaa toimimaan tiedonantajina ep\xc3\xa4demokraattisille hallituksille. _NEWLINE_Pakolaisvakoilua harjoittavat p\xc3\xa4\xc3\xa4asiassa ei-demokraattiset valtiot. Tyypillist\xc3\xa4 n\xc3\xa4ille valtioille on, ett\xc3\xa4 kansalaisia kontrolloidaan ja heid\xc3\xa4n vapauksiaan ja oikeuksiaan rajoitetaan my\xc3\xb6s maan rajojen sis\xc3\xa4puolella. Vastalauseet saatetaan tukahduttaa v\xc3\xa4kivalloin. Maan rajojen ulkopuolella taas pyrit\xc3\xa4\xc3\xa4n turvallisuus- ja tiedustelupalveluiden avulla valvomaan maanpaossa asuvia kriitikoita ja vastustajia.\n_START_SECTION_\nPakolaisvakoilu Ruotsissa\n_START_PARAGRAPH_\nRuotsissa pakolaisvakoilua on harjoitettu mm. kiinalaisia Kiinan hallitusta vastustavia toisinajattelijoita ja uiguureja vastaan.  Diplomaattina ty\xc3\xb6skennellyt uiguurimies karkotettiin Ruotsista, kun k\xc3\xa4vi ilmi, ett\xc3\xa4 h\xc3\xa4n vakoili noin sataa Ruotsissa asuvaa uiguuria. _NEWLINE_Ruotsissa pakolaisvakoilu on rangaistavaa, Suomessa ei. Tosin Suomessakin on oikeusministeri\xc3\xb6ss\xc3\xa4 asiaa pohdittu, koska tapauksia on ilmennyt.'